ก.ล.ต. ขอให้ผู้ถือหุ้นกู้ PPPM ใช้สิทธิออกเสียง 2 ก.ย.นี้
กรณีผิดชำระหนี้หุ้นกู้ เพื่อพิจารณารายละเอียดการขออนุมัติขยายระยะเวลาชำระหนี้และการขอยกเว้นไม่ชำระดอกเบี้ยผิดนัด
28 ส.ค. 2562

กรณีผิดชำระหนี้หุ้นกู้ เพื่อพิจารณารายละเอียดการขออนุมัติขยายระยะเวลาชำระหนี้และการขอยกเว้นไม่ชำระดอกเบี้ยผิดนัด
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)ขอให้ผู้ถือหุ้นกู้ของบริษัท พีพี ไพร์ม (PPPM) ครั้งที่ 2/2561 ไปใช้สิทธิลงมติในการประชุมผู้ถือหุ้นกู้ ในวันที่ 2 ก.ย. 2562 กรณี PPPM ผิดชำระหนี้หุ้นกู้ เพื่อพิจารณารายละเอียดการขออนุมัติขยายระยะเวลาชำระหนี้และการขอยกเว้นไม่ชำระดอกเบี้ยผิดนัด
ทั้งนี้ PPPM มีมติกำหนดให้เรียกประชุมผู้ถือหุ้นกู้ในวันที่ 2 ก.ย. 2562 กรณีการผิดนัดชำระหนี้หุ้นกู้ครั้งที่ 2/2561 มูลค่า 319.50 ล้านบาท ซึ่งครบกำหนดไถ่ถอนเมื่อวันที่ 2 ส.ค. 2562 โดยมีธนาคารไทยพาณิชย์ เป็นผู้แทนผู้ถือหุ้นกู้ดังกล่าว PPPM จึงดำเนินการเตรียมขออนุมัติที่ประชุมผู้ถือหุ้นกู้ในการขยายระยะเวลาการชำระไถ่ถอนเงินต้นของหุ้นกู้นี้ออกไปถึงวันที่ 2 ก.ค.2563 หรือขยายไป 330 วัน
และขออนุมัติแก้ไขอัตราดอกเบี้ยปกติจาก 7.25 % ต่อปี เป็น 7.75 % ต่อปี โดยจะขอผ่อนผันยกเว้นอัตราดอกเบี้ยผิดนัด (อัตราดอกเบี้ยปกติบวก 2 %ต่อปี หรือ 9.25 % ต่อปี) ซึ่ง PPPM จะใช้เงินทุนหมุนเวียนในการชำระดอกเบี้ย และจะขายทรัพย์สินที่ไม่ได้ใช้ดำเนินการและขายหลักทรัพย์เพื่อค้าสำหรับการไถ่ถอนหุ้นกู้เมื่อครบกำหนด ก.ล.ต. จึงขอให้ผู้ถือหุ้นกู้ครั้งที่ 2/2561 ทุกราย ไปใช้สิทธิลงมติในการประชุมผู้ถือหุ้นกู้ เพื่อรักษาสิทธิและประโยชน์ของตนเอง หากผู้ถือหุ้นกู้ไม่สามารถเข้าร่วมประชุมได้ด้วยตนเอง ขอให้มอบฉันทะให้บุคคลอื่นเข้าประชุมแทน และให้ศึกษาข้อกำหนดว่าด้วยสิทธิและหน้าที่ของผู้ออกหุ้นกู้และผู้ถือหุ้นกู้ และข้อมูลเพื่อประกอบการตัดสินใจ โดยเฉพาะข้อเสนอและแผนการจัดหาแหล่งเงินทุนในการชำระคืนเงินต้นและดอกเบี้ยของหุ้นกู้อย่างรอบคอบ นอกจากนี้ หากยังมีความไม่ชัดเจนในประเด็นใด ผู้ถือหุ้นกู้ควรอภิปรายและซักถามผู้บริหารในที่ประชุมจนได้ข้อมูลที่เพียงพอประกอบการตัดสินใจ เพื่อรักษาสิทธิของตนเอง